**กฎหมายเกี่ยวกับการเช่าที่ดินเพื่อเกษตรกรรม**

เกษตรกรซึ่งไม่มีที่ดินทำกินของตนเอง ก็ล้วนแต่ต้องเช่าที่ดิน บรรดาเถ้าแก่ซึ่งเป็นเจ้าของที่ดินทั้งหลาย ย่อมต้องการหาประโยชน์จากที่ดินของตนเองอย่างเต็มที่ เช่น เก็บค่าเช่าในอัตราสูง หรือมีข้อตกลงซึ่งไม่เป็นธรรมแก่ผู้เช่าที่ดิน ซึ่งหากปล่อยให้มีการทำสัญญาตกลงกันเองแล้ว ผู้เช่าที่ดินซึ่งมีฐานะยากจนและเป็นประชากรส่วนใหญ่ของประเทศ ย่อมตกเป็นฝ่ายเสียเปรียบ ดังนั้น จำเป็นต้องมีกฎหมายเพื่อคุ้มครองเกษตรกร ซึ่งเป็นผู้เช่าที่ดินให้มีความมั่นคงในการเช่าที่ดินและให้ความเป็นธรรมแก่ทั้งผู้เช่า และผู้ให้เช่าโดยกำหนดหลักเกณฑ์ต่าง ๆ ไว้เป็นพิเศษเพื่อบังคับแก่ผู้เช่าที่ดินและผู้ให้เช่าที่ดิน

แต่เดิมนั้นก็มี พระราชบัญญัติควบคุมการเช่านา พ.ศ. ๒๕๑๗ อยู่แล้ว แต่เนื่องจากกฎหมายนั้น มีรายละเอียดที่ไม่เหมาะสมหลายประการจึงแก้ไขโดยมีกฎหมายการเช่าที่ดินเพื่อเกษตรกรรม พ.ศ. ๒๕๒๔เพื่อให้มีผลใช้บังคับอย่างมีประสิทธิภาพยิ่งขึ้น โดยรวมถึง การเช่าที่ดินเพื่อประกอบการเกษตรกรรมอย่างอื่น ๆ นอกจากการเช่านาด้วย (โดยรัฐบาลจะต้องออกพระราชกฤษฎีกาพิเศษ)

**๑. ขอบเขตของกฎหมาย**

(๑) “เกษตรกรรม” ที่จะได้รับความคุ้มครอง ตามกฎหมายฉบับนี้ คือ การทำนา ทำสวน ทำไร่ทำนาเกลือ เลี้ยงสัตว์ เลี้ยงสัตว์น้ำ และกิจการอื่นตามที่กำหนดในกฎกระทรวง

(๒) กฎหมายฉบับนี้ ไม่ใช้บังคับสำหรับการเช่าที่ดินในกรณีผู้ให้เช่า คือ รัฐหรือหน่วยงานของรัฐรัฐวิสาหกิจ สหกรณ์นิคม

ดังนั้น การเช่าที่ดินจากสหกรณ์นิคม จึงไม่อยู่ในบังคับกฎหมายนี้ จะอ้างความคุ้มครองตามกฎหมายนี้ไม่ได้

**๒. องค์กรที่เกี่ยวข้องกับการควบคุมการเช่าที่ดินเพื่อเกษตรกรรม**

นอกจากนี้รัฐมนตรีว่าการกระทรวงเกษตรและสหกรณ์การเกษตร และรัฐมนตรีว่าการกระทรวงมหาดไทย แล้วก็ยังไม่มีองค์กรที่สำคัญคือ “คชก. จังหวัด” คือ คณะกรรมการเช่าที่ดินเพื่อเกษตรกรรมประจำจังหวัด “คชก. ตำบล” คือ คณะกรรมการเช่าที่ดินเพื่อเกษตรกรรมประจำตำบล (มาตรา ๗,๙)

สองหน่วยงานนี้ นอกจากจะมีเจ้าหน้าที่ของส่วนราชการแล้ว ยังมีผู้แทนของผู้เช่า และผู้ให้เช่าที่ดินรวมอยู่ด้วย

**๓. กำหนดระยะเวลาการเช่านา**

มีอยู่ ๒ ประเภทคือ

**(๑) การเช่าแบบถาวร**

ตามกฎหมาย จะต้องมีกำหนดระยะเวลาการเช่าคราวละไม่น้อยกว่า ๖ ปี (คือจะให้ต่ำกว่า ๖ ปีไม่ได้ แต่เกินกว่า ๖ ปีได้) และถ้าการเช่านารายใดที่ทำสัญญากันไว้ แต่ไม่มีกำหนดระยะเวลา หรือกำหนดระยะเวลาแต่ต่ำกว่า ๖ ปีแล้วกฎหมายให้ถือว่าระยะเวลาการเช่าเท่ากับ ๖ ปี (มาตรา ๒๖)

**ตัวอย่าง**

(๑) ตาสี ทำสัญญาเช่ากับเถ้าแก่เฮง มีกำหนดระยะเวลาการเช่า ๗ ปี ต้องถือว่าสัญญาการเช่านั้น มีกำหนดการเช่า ๗ ปี

(๒) ตาสี ทำสัญญาเช่ากับเถ้าแก่เฮง แต่ไม่มีกำหนดระยะเวลาการเช่าต้องถือว่าสัญญาการเช่านั้นมีกำหนดการเช่า ๖ ปี

(๓) ตาสี ทำสัญญาเช่ากับเถ้าแก่เฮง มีกำหนดระยะเวลาการเช่า ๓ ปี (ต่ำกว่า ๖ ปี)เช่นนี้ถือว่าสัญญาการเช่านั้น ต้องขยายเวลาการเช่าออกเป็น ๖ ปีไม่ใช่ ๓ ปี ตามข้อตกลง

**(๒) การเช่าแบบชั่วคราว**

ตามกฎหมาย ผู้ให้เช่าจะต้องให้เช่าไม่ต่ำกว่า ๖ ปี แต่ถ้าผู้ให้เช่าให้เช่าต่ำกว่า ๖ ปี(เช่าชั่วคราว) จะต้องยื่นคำขอต่อ คชก. ตำบล ได้โดยจะต้องปรากฏว่า

๒.๑ เจ้าของนา ได้ทำนาด้วยตนเองมาก่อนและมีความจำเป็นชั่วคราวไม่อาจทำนาในปีต่อไปได้ไม่ว่าทั้งหมดหรือบางส่วน และ

๒.๒ เมื่อสิ้นระยะเวลาการเช่านาเป็นการชั่วคราว เจ้าของนาจะเข้าทำนาด้วยตนเองต่อไปคชก. ตำบล อาจวินิจฉัยให้เช่าชั่วคราวได้คราวละไม่เกิน ๒ ปี (มาตรา ๒๒)

**ตัวอย่าง** นายดำ มีนาอยู่ ๑๐๐ ไร่ ถ้านายดำมีความจำเป็นชั่วคราวไม่อาจทำนาในปีต่อไปได้ เช่นไม่มีคนช่วยทำนา นายดำจะให้ตาสีเช่านาเป็นการชั่วคราวก็ได้ แต่ทั้งนี้จะต้องให้ คชก. ตำบล วินิจฉัยว่าเข้ากรณีดังกล่าวหรือไม่เสียก่อน และสั่งให้เช่าชั่วคราวไม่เกิน ๒ ปี

กำหนดระยะเวลาการเช่า ดังกล่าว ไม่ว่าเป็นการเช่าแบบถาวร หรือชั่วคราวก็ตาม มีผลให้ผู้เช่านาไม่อาจยกเลิกการเช่านาก่อนกำหนด เว้นแต่จะเข้ากรณีที่กฎหมายกำหนดไว้ ซึ่งจะได้กล่าวกันต่อไป

**ตัวอย่าง** ตาสี ทำสัญญาเช่านากับเถ้าแก่เฮง ตามกรณีข้างต้น (ซึ่งต้องไม่ต่ำกว่า ๖ ปี หรือเป็นกรณีชั่วคราว) ในขณะที่ ตาสีทำนามาเพียง ๓ ปี เช่นนี้ เถ้าแก่เฮงจะมาบอกเลิกไม่ให้เช่านาต่อไปอีกไม่ได้ ต้องรอให้ครบตามสัญญาเสียก่อน

นอกจากนี้ กฎหมายยังคุ้มครองต่อไปอีกว่า เมื่อมีการเช่านาครบกำหนดตามสัญญาแล้ว ยังคงมีการทำนากันต่อไป โดยผู้ให้เช่านาก็ไม่ได้บอกเลิก การเช่านา กรณีเช่นนี้ ต้องถือว่ามีการทำสัญญาเช่านานั้นต่อไปอีก คราวละ ๖ ปี

**ตัวอย่าง** ตาสี ทำสัญญาเช่านากับเถ้าแก่เฮง เมื่อครบกำหนด ๖ ปี แล้ว ถ้าเถ้าแก่เฮงไม่ได้บอกเลิกไม่ให้ตาสีเช่านาต่อ และตาสียังคงทำนาในที่นานั้นต่อไป เช่นนี้จะมีผลว่าสัญญาเดิมต่ออายุออกไปอีก ๖ ปีโดยอัตโนมัติถ้าเถ้าแก่เฮงต้องรอไปอีก ๖ ปี จึงจะมีสิทธิบอกเลิกไม่ให้เช่านาได้

**๔. การเช่าช่วงนา**

โดยหลักแล้ว ผู้เช่านาจะต้องทำประโยชน์ในที่นาเช่าด้วยตนเองจะเอาไปให้ผู้อื่นเช่าต่อไม่ได้(เรียกว่า การเช่าช่วง) กฎหมายได้ห้ามไว้

ถ้ามีการให้เช่าช่วงนาแล้ว ผู้ให้เช่านามีสิทธิบอกเลิกการเช่านาได้ (มาตรา ๓๑(๒))

**ตัวอย่าง** ตาสี ทำสัญญาเช่าจากเถ้าแก่เฮง ๖ ปี ตาสีต้องทำนาในที่นานั้นเองจะเอาที่นานั้นไปให้คนอื่นเช่าต่อไปไม่ได้ เช่น พอเช่าได้ ๓ ปี ตาสี จะนำนานั้นไปให้ ตาสา เช่าต่อไปไม่ได้ ถ้ามีการนำเอาไปให้ตาสาเช่าต่อ ผู้ให้เช่าคือ เถ้าแก่เฮง มีสิทธิบอกเลิกการเช่านาได้ทันที

แต่มีข้อยกเว้นว่า ในกรณีต่อไปนี้ แม้มีการให้เช่าช่วงนา ผู้ให้เช่าคือเถ้าแก่เฮงจะบอกเลิกการเช่านาไม่ได้ คือ

(๑) ถ้าผู้ให้เช่านา คือ เถ้าแก่เฮง รู้หรือน่าจะรู้ว่าผู้เช่าเอานาไปให้คนอื่นเช่าช่วงแล้วไม่คัดค้านเช่นนี้เถ้าแก่เฮงจะบอกเลิกสัญญาเช่านาไม่ได้ (มาตรา ๓๑(๒))

(๒) ถ้าการที่ผู้เช่านา ไม่ทำประโยชน์ด้วยตนเอง โดยให้ผู้อื่นทำนาแทนหรือให้เช่าช่วงนา เพราะตนหรือคนในครอบครัวที่ช่วยทำนาอยู่ต้องไปรับราชการทหาร หรือช่วยราชการตามกฎหมายบังคับ (มาตรา๓๒)

เช่น นายขำ ลูกตาสี ซึ่งช่วยตาสีทำนาอยู่ต้องไปรับราชการทหารจึงต้องให้ตาสาทำแทน หรือให้เช่าช่วงเถ้าแก่เฮงจะบอกเลิกสัญญาเช่านาไม่ได้

**สิทธิของผู้เช่าช่วงนา**

ถ้ามีการให้เช่าช่วงนา และผู้ให้เช่านายังไม่ได้สิทธิเลิกสัญญาเช่านาแล้ว กฎหมายก็ให้สิทธิผู้เช่าช่วงนายื่นคำขอต่อ คชก. ตำบล เพื่อให้ตนเป็นผู้เช่านาแทนโดยต้องพิสูจน์

(๑) ตนได้ทำนามาแล้วหนึ่งฤดูการทำนา

(๒) ผู้ให้เช่าช่วงนาได้เช่านาโดยมิได้มีเจตนาทำนาด้วยตนเอง

คชก. ตำบล มีอำนาจสั่งให้ ผู้เช่าช่วงนา เป็นผู้เช่านาแทนผู้เช่านาคนเดิมได้ (มาตรา ๓๓)

**ตัวอย่าง** ตาสี ทำสัญญาเช่านาจากเถ้าแก่เฮง ๖ ปี พอปีที่ ๓ ตาสีเอาที่นาแปลงที่เช่ามานี้ไปให้ ตาสาเช่าต่อและเถ้าแก่เฮงก็ยังไม่ใช้สิทธิบอกเลิกสัญญาเช่านี้ ตาสาจึงเป็นผู้เช่าช่วง มีสิทธิยื่นคำขอต่อ คชก.ตำบล เพื่อเป็นผู้เช่านาแทนได้ ถ้าตาสาได้ทำนามาแล้วหนึ่งฤดูกาลและตาสีไม่มีเจตนาจะทำด้วยตนเองและเมื่อตาสาขอเป็นผู้เช่านาแทนตาสีแล้ว เถ้าแก่เฮงจะขอเลิกสัญญาไม่ได้

ผู้เช่าช่วงนาไม่มีสิทธิ์ขอเช่าแทนในกรณีต่อไปนี้

(๑) ผู้เช่านา ให้เช่าช่วงนาชั่วคราว เพื่อปลูกพืชอายุสั้น ภายหลังการเก็บเกี่ยวพืชหลักแล้ว

(๒) ผู้เช่านา จำต้องให้เช่าเพราะตนหรือคนในครอบครัวที่ต้องช่วยทำนา ต้องไปรับราชการทหาร หรือช่วยราชการตามกฎหมาย (มาตรา ๓๓ วรรค ๔)

**๕. หลักฐานในการเช่านา**

การเช่านา ตามกฎหมายนี้ ไม่ว่าจะเป็นระยะเวลาเท่าใด (โดยปกติอย่างน้อยต้อง ๖ ปี) ไม่จำเป็นต้องมีหลักฐานเป็นหนังสือแต่อย่างใด แม้การเช่านั้นจะทำด้วยวาจา สัญญานั้นก็สามารถใช้บังคับกันได้(มาตรา ๒๒)

อย่างไรก็ตาม แม้กฎหมายไม่บังคับว่าจะต้องมีหลักฐานการเช่า แต่ถ้าเราทำไว้ก็จะมีผลดีกว่าเพราะเวลามีเรื่องขึ้นศาล เราก็สามารถพิสูจน์ได้ง่ายว่าเราได้ทำสัญญากันจริง และโดยที่การเช่าตามกฎหมายนี้เกินกว่า ๓ ปี ควรจะมีการจดทะเบียนการเช่าไว้ด้วย ซึ่งในกรณีการเช่านี้ก็ได้รับการยกเว้นไม่ต้องเสียค่าธรรมเนียมในการจดทะเบียนแต่อย่างใด (มาตรา ๒๓)

ในกรณีไม่มีหลักฐานเป็นหนังสือ ทั้งผู้เช่าและผู้ให้เช่าอาจขอให้ คชก. ตำบล ทำหลักฐานการเช่าเป็นหนังสือก็ได้ ถ้า คชก. ตำบล เห็นว่าได้มีการเช่ากันจริง ก็ให้ทำหลักฐานไว้ เพื่อมอบแก่คู่กรณี และเก็บไว้เป็นหลักฐานแก่ส่วนราชการต่อไป (มาตรา ๒๔)

หลักฐานเป็นหนังสือ นั้น ก็คือ ข้อความเป็นหนังสือที่อ่านแล้วได้ใจความว่าได้มีการเช่าจริง ๆโดยมีลายมือชื่อของฝ่ายที่ต้องรับผิด

**๖. ค่าเช่านา**

ผู้เช่านาจะต้องชำระค่าเช่านา ซึ่งอาจเป็นผลผลิตเกษตรกรรม เงินหรือทรัพย์สินอื่นใด ซึ่งให้เป็นค่าตอบแทนการเช่า และรวมถึงประโยชน์อื่น ๆ ที่อาจคิดเป็นเงินที่ให้แก่ผู้เช่า หรือผู้อื่น เพื่อตอบแทนการเช่าไม่ว่าโดยทางตรงหรือทางอ้อม ดังนั้นการใช้แรงงานให้เป็นการตอบแทน ก็ถือว่าเป็นค่าเช่านาเหมือนกันในกรณีไม่มีการตกลงกันไว้จะชำระค่าเช่านาเป็นผลผลิตก็ได้ (มาตรา ๔๐ วรรค ๔)

ค่าเช่านั้น ให้คิดเป็นรายปี ไม่เกินอัตราชั้นสูงที่ คชก. ตำบล ได้กำหนดไว้ (มาตรา ๔๐ วรรค ๒)

สำหรับการเรียกเก็บค่าเช่านั้น ให้เรียกเก็บได้เมื่อถึงเวลาที่ คชก. ตำบล กำหนดในแต่ละปี ตามความเหมาะสมแห่งท้องที่ และประเภทของพืชหลัก เช่น คชก. ตำบล อาจประกาศให้เก็บค่าเช่าได้ หลักจากเก็บเกี่ยวข้าวแล้ว ๒ เดือนเป็นต้น (มาตรา ๔๐ วรรค ๑)

วิธีเรียกเก็บค่าเช่านา

ในการเรียกเก็บค่าเช่านา ผู้ให้เช่าต้องปฏิบัติดังนี้

(๑) จะต้องเรียกเก็บในภูมิลำเนาของ ผู้เช่านา

(๒) ต้องแจ้งเป็นหนังสือ ว่าจะเก็บค่าเช่าในวันใดไปยังผู้เช่านา และประธาน คชก. ตำบล ก่อนจะไปเก็บค่าเช่า ๑๕ วัน (มาตรา ๔๐ วรรค ๖)

ถ้าไม่แจ้งให้ผู้เช่านาทราบถึงการเรียกเก็บค่าเช่านา ไม่ถือว่าผู้เช่านาผิดนัดชำระค่าเช่า เพราะฉะนั้นจะอ้างการไม่ชำระค่าเช่านามาบอกเลิกสัญญาเช่าไม่ได้

**การเปลี่ยนอัตราค่าเช่านา**

ค่าเช่านาซึ่งตกลงกันไว้ (ซึ่งไม่เกินอัตราชั้นสูงที่ คชก. ตำบลกำหนด) อาจมีการเปลี่ยนแปลง(เพิ่มขึ้น หรือลดลง) ในกรณีต่อไปนี้

(๑) เมื่อมีภัยธรรมชาติ

ในกรณีที่การทำนาในท้องที่ใดไม่ได้ผลสมบูรณ์ เนื่องจากมีภัยธรรมชาติ เช่น เกิดภาวะน้ำท่วมคชก. ตำบลจะประกาศให้ตำบลนั้นเป็นท้องที่ที่เสียหาย และจะกำหนดค่าเช่าให้ลดลงตามส่วนแห่งความเสียหาย หรือ งดเก็บค่าเช่านา สำหรับปีนั้นก็ได้ (มาตรา ๔๒ วรรค ๑)

แต่กฎหมายก็คุ้มครองผู้ให้เช่าด้วยว่า แม้นาของตนจะอยู่ในท้องที่ที่เสียหายตามประกาศของ คชก.ตำบล แต่ถ้านาของตนได้รับผลสมบูรณ์ตามปกติ หรือเสียหายไม่ถึงอัตราส่วนที่ คชก. ตำบล กำหนดก็อาจร้องขอให้เก็บค่าเช่านาตามปกติได้ (มาตรา ๔๒ วรรค ๒)

(๒) เมื่อทำนาไม่ได้ผลตามปกติ

ในปีใดทำนาไม่ได้ผลตามปกติ โดยไม่ใช่ความผิดของผู้เช่านา เช่น ฝนแล้งทำให้ผลผลิตที่ได้ลดลง

๒.๑ ถ้าผลผลิตที่ได้ต่ำกว่า ๗๕% ของผลผลิตชั้นสูงที่ คชก. จังหวัด กำหนดไว้ให้ผู้เช่าเสียค่าเช่า ลดลง ตามส่วนของผลผลิตที่ได้รับต่ำกว่าผลผลิตชั้นสูงที่ คชก. จังหวัด กำหนด

๒.๒ ถ้าผลผลิตได้ต่ำกว่า๑ ใน ๓ ของผลผลิตชั้นสูงที่กำหนดไว้ กรณีนี้ผู้ให้เช่านาจะเรียกเก็บค่าเช่านาไม่ได้ (มาตรา ๔๓)

ในกรณี งดเก็บค่าเช่า เมื่อมีภัยธรรมชาติ หรือเรียกเก็บค่าเช่าไม่ได้เมื่อผลผลิตต่ำกว่า ๑ ใน ๓นั้น ถ้าในปีถัดมาการทำนาได้ผลผลิตบริบูรณ์ คชก. ตำบล จะให้เรียกเก็บค่าเช่าสูงกว่าในอัตราที่กำหนดไว้ก็ได้แต่ไม่เกิน ๑ ใน ๕ ของอัตราเช่าชั้นสูง (มาตรา ๔๔)

(๓) เมื่อมีการปรับปรุงนา (มาตรา ๔๘)

เมื่อเมื่อการปรับปรุงนา ไม่ว่าจะโดยปรับปรุงดิน ขุดคู ทำเหมืองฝาย ลำรางส่งน้ำ ทำนบ หรือ คันกั้นน้ำปราบถางจัดระบบพื้นที่ ขุดถอนตอหรือการปรับปรุงอย่างอื่น เพื่อเป็นประโยชน์แก่การทำนามากขึ้นหรือเพิ่มพื้นที่ในการทำนา (แม้จะเป็นประโยชน์แก่เจ้าของนาอื่น หรือเป็นหน้าที่ตามกฎหมายก็ตาม) แยกเป็น ๒ กรณี คือ

๓.๑ ถ้าผู้ให้เช่านาเป็นผู้ปรับปรุง

ถ้าเห็นว่าการปรับปรุงทำให้ผู้เช่านาได้ผลประโยชน์มากขึ้นกว่าเดิม คชก. ตำบล ก็มีอำนาจวินิจฉัยให้ปรับปรุงค่าเช่านาหรือกำหนดเงินค่าชดเชยการลงทุนให้แก่ผู้เช่านาตามสมควรโดยพิจารณาจากประโยชน์ที่ผู้เช่านาได้รับจากการปรับปรุง (มาตรา ๔๙)

๓.๒ ถ้าผู้เช่านาเป็นผู้ปรับปรุง

ในกรณีนี้ให้ผลผลิต หรือผลประโยชน์ที่ได้รับเพิ่มขึ้นจากการปรับปรุงนานั้นตกเป็นของผู้เช่านาตลอดระยะเวลาการเช่าที่เหลืออยู่ (มาตรา ๕๐ วรรค ๒)

**๗. การคุ้มครองผู้เช่านา**

ตามกฎหมายแล้ว ผู้ให้เช่านาจะได้ผลตอบแทนจากการให้เช่านาแต่เพียงประการเดียว คือ ค่าเช่านาเท่านั้น และต้องเรียกเก็บเมื่อเสร็จฤดูการทำนาแล้วเท่านั้น กฎหมายจึงห้ามมิให้ผู้ใดกระทำการดังต่อไปนี้

(๑) ข่มขู่ หรือขืนใจ ให้ผู้เช่านาต้องชำระค่าเช่านาก่อนเวลาที่ คชก. ตำบล ให้เรียกเก็บ

(๒) เรียกเก็บเงินมัดจำ หรือเงินกินเปล่า หรือทรัพย์สิน หรือประโยชน์อื่นใดนอกจากค่าเช่านาตามกฎหมายนี้

(๓) ให้ผู้เช่านามีหน้าที่ หรือรับภาระอื่นเกินกว่าหน้าที่ตามกฎหมาย

(๔) ให้ผู้เช่านาได้รับประโยชน์จากนาที่เช่าลดน้อยกว่าที่กำหนดไว้ในการเช่านา หรือน้อยกว่าสิทธิที่ผู้เช่านามีอยู่ตามกฎหมาย (มาตรา ๕๒)

เพื่อให้ข้อห้ามดังกล่าว มีผลบังคับอย่างจริงจัง หากมีผู้ฝ่าฝืนไม่ว่าจะเป็นผู้ให้เช่านาเอง หรือผู้อื่นก็ตามก็มีโทษทางอาญา อาจต้องถูกจำคุก ถึง ๑ ปี หรือปรับถึง ๑๐,๐๐๐ บาท หรือทั้งจำทั้งปรับก็ได้(มาตรา ๖๑)

**๘. สิทธิของผู้เช่านา**

สำหรับผู้เช่านา ย่อมมีสิทธิดังต่อไปนี้

**(๑) มีสิทธิปลูกข้าวหรือพืชไร่ (มาตรา ๔๕)**

ในฤดูการทำนา ผู้เช่านาย่อมมีสิทธิปลูกข้าวหรือพืชไร่ (พืชไร่ คือ พืชซึ่งต้องการน้ำน้อยและอายุสั้น หรือพืชที่สามารถเก็บเกี่ยวครั้งแรกได้ภายใน ๑๒ เดือน) เช่น ถั่ว ข้าวโพด แต่ทั้งนี้จะปลูกพืชประเภทที่ คชก. จังหวัดได้ประกาศห้ามปลูกไม่ได้ ทั้งนี้เพื่อประโยชน์ในทางเศรษฐกิจหรือเพื่ออนุรักษ์ที่ดินและน้ำ

นอกจากนี้ ผู้ให้เช่านาจะมีข้อจำกัดให้ผู้เช่านาปลูกข้าว หรือพืชไร่อย่างใด เป็นการเฉพาะไม่ได้เช่น เถ้าแก่เฮงผู้ให้เช่านาจะบังคับให้ ตาสีปลูกแต่ข้าวโพดอย่างเดียวไม่ได้ เว้นเสียแต่ว่า คชก. ตำบลจะเห็นชอบด้วย (มาตรา ๔๕ วรรค ๒)

**(๒) มีสิทธิทำประโยชน์ในที่นา**

การเช่านานั้น ผู้เช่านาสามารถที่จะใช้นานั้น เพื่อประโยชน์อย่างอื่น นอกจากการทำนาตามปกติโดยไม่ต้องเสียค่าเช่าเพิ่มแต่อย่างใด ในกรณีดังต่อไปนี้

๒.๑ ปลูกพืชอายุสั้นอื่น ๆ ในนาที่เช่าได้

๒.๒ ใช้นาที่เช่าบางส่วนทำสวนครัว เลี้ยงสัตว์ เพาะเลี้ยงสัตว์น้ำ หรือการปลูกไม้ยืนต้นทั้งนี้ จะต้องไม่ทำให้สภาพของนาเปลี่ยนแปลง หรือเป็นอุปสรรคต่อการปลูกพืชหลัก เช่น จะใช้นาที่เช่ามาทั้งหมดไปขุดบ่อเลี้ยงปลาไม่ได้ (มาตรา ๔๗)

**(๓) มีสิทธิเช่านาต่อแม้จะเปลี่ยนเจ้าของนาแล้ว**

แม้ผู้ให้เช่านาจะโอนที่ให้แก่คนอื่น สัญญาเช่านาก็ยังคงใช้ได้อยู่ไม่เลิกไป และถือว่าเจ้าของคนใหม่เป็นผู้ให้เช่า (มาตรา ๒๘)

**ตัวอย่าง** เดิมเถ้าแก่เฮง ให้ตาสีเช่านามีกำหนด ๖ ปี ต่อมาเถ้าแก่เฮงขายที่ให้แก่เถ้าแก่ซัว เช่นนี้เจ้าของที่ดินคนใหม่ ถือเถ้าแก่ซัวต้องให้ตาสี เช่าที่ดินนั้นต่อไปจนครบกำหนด และตาสีต้องชำระค่าเช่าให้เถ้าแก่ซัวเจ้าของคนใหม่ต่อไปด้วย

**(๔) สิทธิในการเช่าตกทอดไปเมื่อผู้เช่านาตาย**

แม้ว่าผู้เช่านาจะถึงแก่ความตายก็ตาม สัญญาเช่านาก็ไม่เลิก ตามกฎหมายยังอนุญาตให้สามีภรรยา บุพการี (เช่น พ่อ แม่ ฯลฯ) หรือผู้สืบสันดาน (เช่น ลูก หลาน ฯลฯ) หรือญาติสนิทของผู้เช่านาซึ่งเป็นผู้มีประโยชน์ได้เสียเกี่ยวกับการทำนานั้นมีสิทธิแสดงความจำนงขอเช่านาต่อผู้ให้เช่านา หรือผู้แทนหรือต่อ คชก. ตำบล ภายใน ๖๐ วัน นับแต่วันที่ผู้เช่านาถึงแก่ความตาย เมื่อแสดงความจำนงแล้วก็ให้ถือว่าผู้นั้นเป็นผู้เช่านาสืบต่อไป

และถ้ามีบุคคลหลายรายแสดงความจำนง และไม่สามารถตกลงกันได้ว่าใครควรจะเช่าต่อ คชก.ตำบลมีอำนาจวินิจฉัยชี้ขาด (มาตรา ๒๙)

**(๕) มีสิทธิในการซื้อนาที่เช่าก่อนคนอื่น**

เพื่อเป็นการช่วยเหลือให้เกษตรกรผู้เช่ามีโอกาสซื้อนาเป็นของตนเองได้ตามควร กฎหมายจึงกำหนดว่าผู้เช่านาอาจขอซื้อนาที่เช่าได้ก่อนคนอื่น ดังนี้

๕.๑ ถ้าผู้ให้เช่านาอยากขายนาที่ให้เช่า (รวมถึงการขายฝาก การแลกเปลี่ยน และการโอน

ชำระหนี้จำนองด้วย) ผู้ให้เช่านาจะต้องแจ้งเป็นหนังสือให้ผู้เช่านารู้ก่อนว่าผู้ให้เช่ามีความประสงค์จะขายนาที่ให้เช่านั้น โดยแจ้งราคาที่จะขายและวิธีการชำระเงิน ว่าจะจ่ายสด หรือผ่อนเป็นงวด ๆ ให้ผู้เช่าและประธาน คชก. ตำบลทราบ เพื่อแจ้งให้ผู้เช่านาทราบภายใน ๑๕ วัน

ถ้าผู้เช่านาประสงค์จะซื้อ ต้องแจ้งต่อประธาน คชก. ตำบล ภายใน ๓๐ วัน นับแต่วันรับแจ้งและผู้ให้เช่านาจะต้องยอมขายตามที่ได้แจ้งนั้น (มาตรา ๕๓ วรรค ๑)

๕.๒ ถ้าผู้เช่านาจะซื้อตามราคาที่แจ้ง แต่ไม่ตกลงกันในวิธีการชำระเงิน เช่น เถ้าแก่ซัวจะขายเงินสด แต่ตาสีจะขอผ่อนเป็นงวด ๆ ในกรณีเช่นนี้ คชก. ตำบล เข้าไกล่เกลี่ยโดยจะมีการขยายกำหนดชำระเงิน หรือคำสั่งอย่างอื่นก็ได้ แต่จะขยายกำหนดเวลาชำระเงินเกินกว่า ๑ ปี ต่อจากระยะเวลาที่ผู้ให้เช่ากำหนดไว้ไม่ได้ (มาตรา ๕๓ วรรค ๒)

๕.๓ ถ้าไม่แสดงเจตนาซื้อภายใน ๓๐ วัน นับแต่ได้รับแจ้งจากประธาน คชก. ตำบลหรือปฏิเสธไม่ซื้อ หรือจะซื้อ แต่ไม่ชำระเงินตามกำหนดเวลาที่ตกลงกัน หรือตามที่ คชก. ตำบล กำหนดให้ถือว่าผู้เช่านาหมดสิทธิจะซื้อ (มาตรา ๕๓ วรรค ๓)

๕.๔ ในกรณีที่ผู้ให้เช่านาจะขายนาให้แก่ผู้อื่น (เพราะผู้เช่านาหมดสิทธิที่จะซื้อนาเนื่องจากไม่ปฏิบัติตามข้อ ๓) ถ้าการขายในราคาหรือวิธีการชำระเงินแตกต่างไปจากที่เคยแจ้งให้ผู้เช่านาทราบครั้งแรก จะต้องเปิดโอกาสให้ผู้เช่านาซื้ออีก คือต้องดำเนินการใหม่อีกครั้ง โดยแจ้งต่อประธานคชก. ตำบล ถึงราคาที่จะขาย และวิธีการชำระเงิน เป็นต้น (มาตรา ๕๓ วรรค ๔)

ถ้าผู้ให้เช่านาไม่ปฏิบัติตามวิธีการที่กฎหมายกำหนดในข้อ ๕.๑ หรือข้อ ๕.๔ ไม่ว่านาจะถูกโอนต่อไปยังผู้ใด ผู้เช่านามีสิทธิซื้อนาคืนจากผู้ที่ซื้อไปจากผู้ให้เช่า ตามราคาและวิธีการชำระเงินที่ผู้รับซื้อได้ซื้อไว้ หรือตามราคาตลาดแล้วแต่ราคาใดจะสูงกว่ากัน

แต่ผู้เช่านาจะต้องซื้อนาคืนภายใน ๒ ปี นับแต่ผู้เช่านารู้ หรือควรจะรู้ว่ามีการขายแต่ไม่เกิน ๓ปี นับแต่ผู้ให้เช่านาโอนมานั้นให้แก่ผู้ซื้อนานั้น (มาตรา ๕๔)

**(๖) มีสิทธิบอกเลิกการเช่านา**

ผู้เช่านามีสิทธิบอกเลิกการเช่านา ก่อนครบกำหนดระยะเวลาเช่าได้ โดยทำเป็นหนังสือบอกกล่าวล่วงหน้าเป็นเวลาไม่น้อยกว่า ๓ เดือน ก่อนฤดูการทำนา แต่จะต้องไม่เกินกว่า ๖ เดือน ก่อนฤดูการทำนาถ้าเกิน ๖ เดือน ถือว่าไม่มีการบอกเลิกการเช่านา (มาตรา ๓๐ วรรค ๑ (๒) และวรรค ๒)

**๙. การบอกเบิกสัญญาเช่านาตามกำหนดเวลา**

แม้กำหนดระยะเวลาสัญญาเช่านา ตามกฎหมายต้องไม่น้อยกว่า ๖ ปี แล้ว เมื่อสัญญาครบกำหนดผู้ให้เช่านาด้วยและจะต้องปฏิบัติตามหลักเกณฑ์ดังต่อไปนี้

(๑) จะบอกเลิกสัญญาเช่านาได้ เมื่อผู้ให้เช่านาประสงค์จะใช้นาที่เช่าเพื่อการต่อไปนี้

๑.๑ ใช้ประกอบเกษตรกรรมด้วยตนเอง ตามความเหมาะสม

๑.๒ ใช้เพื่อประโยชน์แห่งครอบครัวของตนตามความจำเป็น

๑.๓ ใช้เพื่อประโยชน์ตามผังเมือง หรือเพื่อสาธารณประโยชน์อย่างอื่น

๑.๔ ใช้เพื่อประโยชน์อย่างอื่นอันสอดคล้องกับประโยชน์ส่วนรวมในทางเศรษฐกิจตามระเบียบของกระทรวงมหาดไทย และกระทรวงเกษตรฯ

(๒) ผู้ให้เช่านาต้องบอกเลิกการเช่านาเป็นหนังสือให้ผู้เช่านาทราบล่วงหน้าเป็นเวลาไม่น้อยกว่า๑ ปี (มาตรา ๗๗ วรรค ๑)

นอกจากนี้ จะต้องส่งสำเนาการบอกเลิกการเช่านาและแจ้งเหตุการบอกเลิกไปยัง คชก. ตำบลภายใน ๓๐ วัน นับแต่ส่งหนังสือบอกเลิกให้แก่ผู้เช่านา ถ้า คชก. ตำบลเห็นว่าผู้ให้เช่านายังไม่มีความจำเป็นรีบด่วนที่จะใช้ประโยชน์ในที่นาตามเหตุที่แจ้ง และการบอกเลิกการเช่านาจะทำให้ผู้เช่านาเดือดร้อนคชก.ตำบลจะยับยั้งการบอกเลิกการเช่านาไว้ทั้งหมดหรือบางส่วนก็ได้ แต่ไม่เกิน ๒ ครั้งครั้งละไม่เกิน ๒ ปี(มาตรา ๗๗ วรรค ๒)

เมื่อผู้ให้เช่านาบอกเลิกการเช่านาเพื่อทำประโยชน์เองแล้ว ผู้ให้เช่านาต้องลงมือทำประโยชน์ภายใน ๑ ปี นับแต่วันที่การเช่าสิ้นสุดลง ถ้า

๑) ผู้ให้เช่าไม่ได้ลงมือทำประโยชน์ภายใน ๑ ปี และ

๒) ผู้เช่านา (คนเดิม) แสดงความจำนงจะขอเช่า

ผู้ให้เช่านา จะต้องยอมให้เช่านา (เพราะไม่อาจอ้างว่าจะนำมาทำประโยชน์ด้วยตนเอง) เว้นแต่ผู้ให้เช่าจะร้องขอขยายเวลาต่อ คชก. ตำบล ก่อนสิ้นกำหนด ๑ ปี แต่ คชก.ตำบล ก็ขยายให้ได้ไม่เกิน ๑ ปี(มาตรา ๗๘ วรรค ๑)

นอกจากนี้ ภายในระยะ ๒ ปี นับแต่ผู้ให้เช่านาได้ลงมือทำประโยชน์ด้วยตนเอง

๑) ถ้าผู้ให้เช่านา เลิกทำประโยชน์ตามเหตุแห่งการบอกเลิกการเช่านานั้นเมื่อผู้เช่านา (คนเดิม) แสดงความจำนงจะเช่านาอีกผู้ให้เช่าต้องยอมให้เช่า

๒) ถ้าผู้ให้เช่านาจะขายนา ต้องเปิดโอกาสให้ผู้เช่านาเดิมมีโอกาสซื้อก่อน (มาตรา ๓๘วรรค ๒)

**๑๐. การบอกเลิกสัญญาก่อนครบกำหนดระยะเวลา**

โดยหลักแล้ว สัญญาเช่านาจะต้องถือปฏิบัติกันจนกว่าจะครบสัญญาแต่อาจเลิกสัญญาก่อนได้แม้ไม่ถึงกำหนดระยะเวลา ในกรณีต่อไปนี้

1. เมื่อนาที่เช่าถูกเวนคืนตามกฎหมาย หรือโอนไปเป็นของรัฐด้วยประการอื่น

ทั้งนี้ยกเลิกเฉพาะส่วนที่ถูกเวนคืน หรือโอนไปเป็นของรัฐด้วยประการอื่น

(๒) ทั้ง ๒ ฝ่ายตกลงเลิกการเช่า

ทำได้โดยทำเป็นหนังสือต่อหน้านายอำเภอ (หรือผู้ที่นายอำเภอมอบหมาย) แต่จะตกลงกันเลิกสัญญาเช่านาล่วงหน้าเกินกว่า ๖ เดือน ก่อนฤดูการทำนาไม่ได้ ถือว่าข้อตกลงไม่มีผลบังคับ (มาตรา ๓๐วรรค ๑ (๓))

(๓) ฝ่ายผู้เช่านาบอกเลิก

จะต้องทำหนังสือบอกเลิกการเช่าให้ผู้เช่านาทราบเป็นเวลาไม่น้อยกว่า ๓ เดือน ก่อนเริ่มฤดูการทำนาแต่ถ้าบอกเลิกล่วงหน้าเกิน ๖ เดือน ไม่มีผลเป็นการบอกเลิกการเช่า (มาตรา ๓๐ วรรค ๑ (๒))

(๔) ฝ่ายผู้ให้เช่าบอกเลิกการเช่า

ผู้ให้เช่านาตามปกติจะบอกเลิกการเช่านาก่อนครบกำหนดเวลา (ซึ่งอย่างน้อยต้อง ๖ ปี)ไม่ได้ แต่มีกรณีที่ผู้ให้เช่านาอาจบอกเลิกการเช่านาก่อนครบกำหนดได้ในกรณีดังต่อไปนี้

๔.๑ เช่านาไม่ชำระค่าเช่านา รวมกันเป็นเวลา ๒ ปี

เช่นนี้ ผู้ให้เช่านาบอกเลิกการเช่านาได้ เว้นแต่ คชก. ตำบลเห็นว่าควรผ่อนผันซึ่งย่อมเป็นดุลยพินิจของ คชก. ตำบล

๔.๒ ผู้เช่านาให้เช่าช่วงนา คือ การที่ผู้เช่านานำไปให้คนอื่นเช่าต่อโดยผู้ให้เช่านาไม่ยินยอม เช่นนี้ผู้ให้เช่านามีสิทธิบอกเลิกการเช่านาได้ (มาตรา ๓๑ )

แต่ในกรณีต่อไปนี้ จะบอกเลิกการเช่านาไม่ได้ คือ

ก. ถ้าผู้ให้เช่านารู้ หรือควรจะรู้ว่าผู้เช่านาเอานาไปให้คนอื่นเช่าต่อแล้วก็ไม่คัดค้านแต่อย่างใด

ข. การที่ผู้เช่านานำนาไปให้คนอื่นเช่าต่อเป็นการชั่วคราวในการปลูกพืชอายุสั้นหลังการเก็บเกี่ยวข้าวหรือพืชไร่ประจำปีแล้ว

ค. การที่ให้เช่านาช่วงนา เพราะผู้เช่านา หรือผู้ต้องช่วยทำนาซึ่งเป็นสมาชิกในครอบครัวต้องไปรับราชการทหาร หรือช่วยราชการอื่นตามที่กฎหมายบังคับ

๔.๓ ผู้เช่านาใช้ที่นาเพื่อการอื่นนอกจากการทำนา หรือเพื่อทำประโยชน์อย่างอื่นโดยไม่ได้รับความยินยอมจากผู้ให้เช่านาหรือทำให้สภาพของนาเปลี่ยนแปลงหรือเป็นอุปสรรคต่อการปลูกข้าวหรือพืชไร่ เช่น นำนาที่เช่าไปขุดบ่อเลี้ยงปลา เช่นนี้ ผู้ให้เช่านาบอกเลิกการเช่าได้(มาตรา ๓๐ (๓))

๔.๔ ผู้เช่านาปลูกพืชที่ คชก. จังหวัด ห้ามไว้หรือผู้เช่านาปลูกพืชไร่ที่ผู้ให้เช่านาห้ามไว้ ซึ่งข้อห้ามปลูกของผู้ให้เช่านาได้รับความเห็นชอบจาก คชก. ตำบลแล้ว(มาตรา ๓๑ (๔))

๔.๕ ผู้เช่านาละทิ้งไปเกิน ๑ ปี (มาตรา ๓๑ (๕))

เช่นนี้ก็บอกเลิกการเช่าได้ แต่ถ้าการที่ผู้เช่านาละทิ้งนาไปเกิน ๑ ปี นั้นมีเหตุผลต้องไปรับราชการทหาร หรือต้องไปช่วยราชการตามที่กฎหมายบังคับผู้ให้เช่านาจะบอกเลิกการเช่าไม่ได้(มาตรา ๓๒)

๔.๖ ผู้เช่านาทำนาน้อยกว่า ๓ ใน ๔ ของจำนวนเนื้อที่นาที่เช่าเป็นเวลา ๒ ปี ติดต่อกัน ผู้ให้เช่าบอกเลิกการเช่าได้ เว้นแต่เหตุสุดวิสัย เช่นการทำนาไม่ได้เต็มที่ก็เพราะเหตุที่น้ำท่วมหรือฝนแล้ง (มาตรา ๓๑ (๖))

๔.๗ ผู้เช่านายักย้าย ปิดบัง หรือซ่อนเร้นผลผลิตที่ได้จากนาที่เช่าด้วยตนเอง หรือบอกให้คนอื่นกระทำการดังกล่าว โดยเจตนาเพื่อไม่ให้ผู้เช่านาได้รับค่าเช่านาเต็มตามที่ตกลงกันเช่น กรณีตกลงชำระค่าเช่าโดยคำนวณเป็นสัดส่วนกับผลผลิตที่ได้จริง (มาตรา ๓๑ (๗))

๔.๘ ผู้เช่านาไม่ปรับปรุงการทำนาตามคำแนะนำของทางราชการ หรือปล่อยให้นา ทรุดโทรม เป็นเหตุให้ผลผลิตลดลงกว่า ๑ ใน ๓ ของผลผลิตโดยปกติซึ่งเป็นมาตรการเฉพาะ คือผู้ให้เช่าต้องยื่นคำขอต่อประธาน คชก.ตำบล เพื่อบอกเลิกการเช่าก่อน แต่ คชก. ตำบล อาจให้ผู้เช่านาทำนาต่อโดยกำหนดเงื่อนไข เช่น ให้ผู้เช่านาปรับปรุงที่นาเสีย เพื่อจะได้มีการเช่าก็ได้ถ้าผู้เช่านาไม่ทำตามเงื่อนไข คชก.ตำบล ก็มีคำสั่งอนุญาตให้ผู้ให้เช่านาบอกเลิกการเช่านาได้ทันที (มาตรา ๓๑ (๘) , ๓๖)

**ผลของการเลิกสัญญาเช่านาก่อนกำหนด**

แม้ว่าสัญญาเช่านาจะสิ้นสุดลงก่อนกำหนดแล้วก็ตามหากผู้เช่านาได้ลงมือทำประโยชน์ในนาโดยสุจริตก่อนหน้าที่สัญญาเช่าจะสิ้นสุดลงแล้ว ให้ถือว่าผู้เช่านามีสิทธิ์ในนาต่อไปจนกว่าจะเสร็จการเก็บเกี่ยว แต่ต้องเสียค่าเช่านาตามส่วน แก่ในกรณีที่สามารถเก็บเกี่ยวได้หลายครั้งให้มีสิทธิเก็บเกี่ยวได้เพียงครั้งเดียว (มาตรา ๓๙)

**วิธีการบอกเลิกสัญญาของผู้ให้เช่านา**

การที่ผู้ให้เช่านาจะบอกเลิกการเช่านาก่อนกำหนดกฎหมายได้กำหนดวิธีการไว้ ดังนี้

๑. ผู้ให้เช่านาต้องแจ้งเป็นหนังสือต่อผู้เช่านาพร้อมแสดงเหตุแห่งการบอกเลิกการเช่านา (มาตรา๓๘ วรรค ๑)

๒. ให้ผู้เช่านาต้องส่งสำเนาหนังสือเลิกดังกล่าวต่อประธาน คชก. ตำบล เมื่อได้รับแจ้งแล้วประธาน คชก. ตำบล หรือผู้ที่ได้รับมอบหมายจาก คชก. ตำบล หรือผู้ที่ได้รับมอบหมายจาก คชก. ตำบลจะต้องแจ้งให้ผู้เช่านาที่ถูกบอกเลิกทราบอีกครั้ง ภายใน ๗ วัน เมื่อได้รับสำเนาหนังสือ เพื่อให้ผู้ถูกบอกเลิกคัดค้านต่อ คชก.ตำบล ภายใน ๓๐ วัน นับตั้งแต่ได้รับแจ้ง (มาตรา ๓๔ วรรค ๒)

กรณีมีการคัดค้านภายในกำหนด ๓๐ วัน เป็นหน้าที่จอง คชก. ตำบล จะวินิจฉัยว่าการบอกเลิกการเช่านาเป็นไปโดยชอบหรือไม่ เช่น มีเหตุการบอกเลิก และบอกเลิกถูกวิธีหรือไม่ถ้า คชก.ตำบล เห็นว่าบอกเลิกโดยชอบแล้ว ก็ให้บอกเลิกได้โดยมีสิทธิสั่งให้ออกจากที่นาโดยกำหนดเวลาตามควร โดยคำนึงถึงความเดือดร้อนเสียหายที่จะเกิดแก่ผู้เช่านานั้นได้ (มาตรา ๓๕) แต่การอุทธรณ์ไม่เป็นเหตุให้ทุเลาการปฏิบัติตามคำสั่งของ คชก. ตำบล เว้นแต่จะสั่งเป็นอย่างอื่น (มาตรา ๕๖ วรรค ๔)

 กฎหมายเหล่านี้ตามที่ผู้เขียนได้เขียนและรวบรวมมานั้นเป็นเพียงส่วนหนึ่งในกฎหมายที่มีการบังคับใช้และผู้เขียนเห็นว่าเป็นการจำเป็นสำหรับชุมชนท้องถิ่นที่ควรจะได้รับรู้รับทราบ เพื่อสามารถที่จะระมัดระวังตนเองในเรื่องต่างๆ เช่น การทำนิติกรรมสัญญาในรูปแบบต่างๆกันก็จะต้องปฏิบัติแตกต่างกันออกไป ตลอดถึงสิทธิและหน้าที่ความเป็นพลเมืองของประชาชนที่พึงมีและพึงต้องกระทำเพื่อไม่ให้เสียโอกาสหรือเสียเปรียบผู้ที่รู้กฎหมายเฉกเช่นในยุคก่อนที่ประชาชนมักจะตกเป็นเครื่องมือของผู้รู้กฎหมายในการใช้กฎหมายอย่างไม่เป็นธรรมส่งผลให้เกิดความไม่เป็นธรรมในสังคม และเกิดความเข้าใจคลาดเคลื่อนในบริบทต่างๆซึ่งเป็นปัญหาอย่างมากในการที่ผู้ที่ไม่เข้าใจกฎหมายอย่างถ่องแท้นำกฎหมายไปปฏิบัติและแนะนำประชาชนคนอื่นที่ไม่เข้าใจกฎหมายให้เข้าใจผิดพลาดส่งผลให้เกิดความไม่เข้าใจในกฎหมายไทยและวิพากษ์วิจารณ์อย่างเสียหายส่งผลกระทบถึงระบบกระบวนการยุติธรรมในวงกว้าง ผู้ที่อยู่ในกระบวนการยุติธรรมถูกมองในแง่ลบจากผู้ที่ไม่เข้าใจกฎหมายอย่างถ่องแท้

 ในการนี้จึงเป็นโอกาสอย่างยิ่งที่เราจะช่วยกันเพิ่มพูนความรู้ด้านกฎหมายส่งผลให้ประชาชนไม่ตกเป็นเหยื่อของผู้ใช้กฎหมายและเป็นหลักเบื้องต้นที่จะพัฒนาประสิทธิภาพความสามารถของประชาชนคนในชาติให้มีความเจริญเทียบนานาอารยประเทศ